רינת בר

ביוגרפיה

בר נולדה באשדוד בשם רינה באזוב, למשפחה שעלתה מגאורגיה. לאביה איציק הייתה להקת חתונות שנקראה "לימוזין". בהיותה ילדה הייתה ניגשת לשיר במיקרופון כשסולן הלהקה יצא להפסקה, ועקב ההצלחה הצטרפה להופעותיה של הלהקה. לאחר מכך הוחתמה על חוזה אצל מפיק הלהקה.

קרייריה מוזיקלית

ב-1996, בהיותה בת 12, הוציאה בר את אלבומה הראשון "ילדה קטנה", בו נכלל השיר "חיפשתי אהבה", שבהמשך הקליטה אותו עם תמיר גל, ודואטים של בר עם אבי ביטר "אלה החיים", ועם אבי סינואני "ילדה קטנה". כבר אז הופיעה בתוכניתו של דן שילון ונחשבה ל"ילדת הפלא של הזמר הטורקי". לאור הצלחת האלבום, פרש אביה מהלהקה והפך למנהלה האישי. ב-1998 הוציאה אלבום שני בשם "נשיקה" שהגיע למעמד של אלבום זהב, ממנו התפרסם שיר הנושא. בהמשך השנה הוציאה את "בחפלה גרוזינית", אלבום שלם בגאורגית, שפת האם של הוריה, שזכה להצלחה רבה. בר סיימה את לימודיה בכיתה י"א, ולא התגייסה לצבא. באותה שנה כתבה את השיר "בית"ר הדגל של המדינה", לכבוד זכייתה של קבוצת בית"ר ירושלים באליפות המדינה בכדורגל. במקביל להופעות רינת השלימה את לימודיה.
ב-1999, הוציאה בר את האלבום "כבר לא ילדה", שלא זכה להצלחה רבה, חוץ משיר אחד "פיו", שהפך להצלחה מסחררת. אחריו יצא האלבום "להיטי זהב", שכשמו הוא אוסף מלהיטיה של בר עד אז.
עם הזמן, מיתנה בר את הסלסולים בקולה מתוך מטרה להתאים לפלח קהל רחב יותר.
ב-2000 הוציאה את האלבום "ליידי בר", שזכה להצלחה פחותה מקודמיו.
באלבומה "מלאכים", שיצא בשנת 2003, עבד איתה המעבד המוזיקלי יעקב למאי, והעבודה עליו ארכה כשנתיים. באלבום נכלל גם השיר "פגישה עיוורת", אותו כתבה בר והלחינה בעצמה, ו"תאכל את הכובע", דואט עם הזמרת לילה מלקוס. את החשיפה הגדולה שלה חבה בר לצמד חיילי הנקמה]. בר ביצעה עם השניים את הדואט "אחת מאלף" שכתבו זאב נחמה ותמיר קליסקי מלהקת אתניX.
בשנת 2005 התחברה בר לזמר דניאל סלומון דרך התוכנית "מפגשיר" בערוץ 24 לשיר "סוף הקיץ". בשנת 2005 הוציאה בר את הסינגל "כמו חלום", איתו השתתפה בתחרות הקדם אירוויזיון, בה הגיעה למקום השביעי. בר כתבה והלחינה את השיר "בתלם אוהבים" ששר רגב הוד באלבומו "אני לא מלך" משנת 2006. בהמשך כתבה והלחינה להוד שירים נוספים. כמו כן שרה בר יחד עם הוד את הדואט "חולם על הירח". בשנת 2006 יצא סינגל הראשון מתוך אלבומה השביעי "לעוף ברוח", "לכל אדם יש סיפור".
בזמן יציאתו של האלבום באותה שנה, יצא סינגל של בר כהן בדואט עם בר, "שיר אהבה בשניים", שנכתב במיוחד ליום האהבה.
ביום הולדתה ה-24, פרסמה בר את הסינגל "אל תוותר", עוד באותו היום קיבלה בר הצעת נישואין מאורון אפריאט על יאכטה במרינה באשדוד שם הכירו שנתיים קודם לכן.
לקראת סוף חודש ספטמבר 2008 בר עזבה את הארץ עם ארוסה כדי לנסות את מזלה בארצות הברית, במקביל פרסמה בארץ סינגל נוסף, "אהבה משגעת". לאור הצלחתו של הסינגל בר חזרה לארץ בדצמבר. לקראת סוף פברואר 2009 הוציאה בר סינגל שלישי, "בנק האהבה". למרות הצלחותיהם של שלושת הסינגלים, האלבום השמיני שהשירים היו מיועדים לו, נגנז, ובר פנתה לדרך חדשה בחברת המוזיקה "תטה עושים מוזיקה".
לקראת חתונתה ב-2009 כתבה והלחינה שיר לכניסתם לחופה, "אהוב שלי", השיר לא יצא באופן רשמי אך זכה להצלחה רבה באתרי המוזיקה והשיתוף ובתחנות הרדיו, לאחר כשנתיים ולאור ההצלחה רינת הקליטה גרסה חדשה לשיר שבהמשך הושק בסמוך לצאת האלבום השמיני ואף נכלל באלבום.
בדצמבר 2009 הוציאה סינגל בכורה "שמלת כלולות" מאלבומה העתידי שצפוי לצאת במהלך 2012 ולהחליף את האלבום הגנוז. הסינגל השני "הגיע הזמן" יצא באמצע ינואר 2010, ובתחילת חודש מאי, כשבר הייתה בהריון מתקדם, יצא הסינגל השלישי "עֲשֵׂה לה טוב".
ב-14 בפברואר 2011, יום האהבה הבינלאומי, פרסמה בר את הסינגל ה-4 במספר מהאלבום העתידי, "חיכיתי לך". ב-27 במרץ של אותה שנה פורסם הסינגל "רק אגדה". ב-6 ביולי יצא הסינגל השישי 'קרוב אלי'. ב-6 בנובמבר 2011 יצא הסינגל השביעי "זוכרת". ב-23 בינואר 2012 יצא סינגל נוסף, ה-8 במספר, "איתך עד סוף הדרך".
מעט לפני צאת האלבום פורסם סינגל נוסף 'לילה חגיגה' שיר ראשון מסוגו בארץ המשלב כתיבה והלחנה של יוצרים ישראליים לצד יוצרים צועניים מרומניה.
ב-15 במרץ 2012 פורסם אלבומה השמיני והכפול "חיכיתי לך". הדיסק הראשון כולל 14 שירים מקוריים ואת הדואט "אחת כמוני" עם הזמרת ג'ואל. הדיסק השני, שהוא דיסק בונוס, נקרא 'חפלה מטורפת' וכולל 7 מחרוזות שירים בעברית, ערבית, טורקית וגיאורגית.
ב-6 בדצמבר 2012 יצא שיר הנושא המקורי של הסרט בלדה לאביב הבוכה אותו ביצעה בר עם הזמרת אישתאר, רינת בניגוד לאישתאר נבחרה לבצע את השיר למרות שהיא איננה משתתפת בסרט, ביצוע נוסף לשיר מבוצע על ידי אישתאר ושחקנית הסרט הזמרת אדר גולד.
ב-11 בדצמבר 2012 יצא לאור הסינגל הראשון מאלבומה התשיעי "אני כאן מחכה" אותו כתבה והלחינה בר למתמודדות העונה הראשונה של אייל גולן קורא לך.
רוב הופעותיה של בר באותה התקופה היו באירועים פרטיים, בר כתבה והלחינה גרסה ל'מברוק עליק' על בסיס השיר המקורי ויצא לאור ב-3 בינואר 2013.
ב-7 בפברואר 2013 שוחרר הסינגל שני 'שימני כחותם', הוא שיר תפילה משיר השירים אותו הלחינה בר ומבצעת באופן מרגש. ב-5 במאי 2013 הושק סינגל חדש 'אביר חלומותי'.
ב-23 במאי 2013 שוחררה בארץ גרסה מיוחדת ל'אם ננעלו' בו התארחה רינת על ידי ההרכב האירופאי RELIGHT ORCHESTRA, השיר יצא לאור ברחבי אירופה כבר בינואר.
באוקטובר 2013 רינת משחררת את 'מחרוזת תפוֹס תפוֹס' - מחרוזת חפלה מקפיצה. חודש לאחר מכן רינת ממשיכה בקצב המחרוזות ומשחררת את 'מחרוזת לגאורגיה באהבה 2'.
בינואר משחררת רינת 'מחרוזת עיראקית' ובפברואר את 'מחרוזת אש' הכוללת את הלהיטים: "מלכת הלבבות", "בת שמונה עשרה", "שקרן", "נערת החלומות" ועוד.
באפריל 2014 מוציאה בר דואט עם הזמר מאור אדרי 'אהבנו' לקראת הופעתו של מאור בהאנגר 11.
ביוני 2014 משוחרר הדואט 'עד הסוף' אותו כותבת ומלחינה רינת לאייל גולן ושרית חדד להופעותיהם עם ניקוס ורטיס באצטדיון בלומפיד.
ביולי 2014 הוציאה רינת את השיר 'גברים גברים' סינגל נוסף מהאלבום התשיעי העתידי. 'גברים גברים' הוא שיר קלאט טיפוסי עם לחן באווירה ערבית.
בנובמבר 2014 המשיכה רינת עם הקצב המחרוזות והוציאה לאור את 'מחרוזת דידם' הכולל שלאגרים מזרחיים ואת 'דידם' / 'Didem' הטורקי.
ב-13 בדצמבר 2014 רינת קיימה לראשונה מופע אינטימי בבית היוצר בנמל תל אביב, במופע מבצעת רינת שני סינגלים חדשים "דף חדש" ו"חצוף ורומנטי" ששוחרר לאחר מכן כסינגל ב-16 בדצמבר.
'חצוף ורומנטי' הוא גרסת כיסוי ל 'Run Away' של להקת The Soundlovers משנות ה-90.
ב-28 בפברואר 2015 שוחרר הסינגל 'עד שתזוזו' המלווה בקליפ בו התארחו מעריצים מדף הפייסבוק של בר, הקליפ צולם כשרינת בחודש החמישי להריונה השני וללא ידיעת המשתתפים בקליפ.
ב-14 במאי 2015 שחררה רינת להיט חתונות חדש 'האחד שלי' אותו כתבה והלחינה בעצמה, 'האחד שלי' זוכה להצלחה באירועים ורינת ממשיכה להופיע גם כשהיא בחודש תשיעי להריונה.
ב-18 בספטמבר 2016 יצא אלבומה התשיעי והכפול "מלכה". הדיסק הראשון כולל 17 שירים מקוריים ורמיקסים. לאור הצלחת דיסק החפלות - 'חפלה מטורפת' מאלבומה הקודם, משוחרר גם באלבום זה דיסק חפלות באותו השם הכולל 7 מחרוזות שירים בעברית, ערבית, טורקית, עיראקית וגיאורגית.
לאחר צאת האלבום משוחרר ממנו סינגל נוסף ואחרון 'כבר לא אותה ילדה', שיר העצמה נשית אותו כתב והלחין איציק שמלי.
בדצמבר 2017 שחררה גרסה מחודשת לשיר "הנשיקה".
בסוף 2017 השתתפה בעונה החמישית של תוכנית המציאות "הכוכב הבא לאירוויזיון", ופרשה מיד לאחר שלב "הדו-קרב".

חיים אישיים

ב-2 באוגוסט 2009 התחתנה עם אורון אפריאט. ב-2010 נולדה לזוג בת, וב-2015 נולד לזוג בן.